**ผลการปฏิบัติงานที่เป็นเลิศ**

**(การคัดเลือกหนึ่งนักเรียนหนึ่งความรู้)**

**ชื่อผลงาน สวนถาดสร้างชีวิต**

**ผู้จัดทำ นายมนัส ผลาเกตุ ชั้นมัธยมศึกษาปีที่ 3**

**โรงเรียน คลองใหญ่วิทยาคม อ.คลองใหญ่ จ.ตราด สำนักงานเขตพื้นที่การศึกษามัธยมศึกษา เขต 17**

**1. ความสำคัญขององค์ความรู้**

การจัดสวนถาดแบบชื้นเป็นการนำความรู้ด้านความหลากหลายของพันธุ์ไม้ การปลูกและดูแลรักษาต้นไม้ ความรู้เฉพาะทางด้านการออกแบบและจัดสวนถาดแบบชื้นบูรณาการกับความรู้วิชาศิลปะในเรื่องของน้ำหนัก สัดส่วน ความสมดุล การใช้สี การดึงเอาความสวยงามจากพื้นผิวของวัสดุธรรมชาติ และการนำเอาวัสดุใกล้ๆ ตัวมาประยุกต์ใช้ในการประดับตกแต่ง นอกจากนั้น ยังต้องอาศัยสมาธิ ความตั้งใจ ความขยันอดทนในการฝึกซ้อม ใช้ความคิดนอกกรอบในการเลือกใช้วัสดุธรรมชาติที่หลากหลาย เพื่อให้ได้ผลงานที่มีความลุ่มลึก มีมุมมอง สามารถ สื่อความหมายและความรู้สึกของผู้สร้างให้ผู้ชมรับรู้ได้ และฝึกการเขียนแบบแปลนจัดสวนถาด โดยใช้โปรแกรม Garden planer 3 ซึ่งเป็นโปรแกรมที่ช่วยในการฝึกทักษะการออกแบบแปลนจัดสวนถาดได้เป็นอย่างดี และนักเรียนสามารถนำเอาความรู้ที่ได้และทักษะที่เกิดจากการฝึกปฏิบัติ นำไปใช้ในการเข้าแข่งขันการจัดสวนถาดตั้งแต่ระดับสถานศึกษา ระดับเขตพื้นที่การศึกษา และระดับประเทศได้

**2. วัตถุประสงค์และเป้าหมายการดำเนินงาน**

1. เพื่อฝึกทักษะการจัดสวนถาดแบบชื้น

2. เพื่อฝึกสมาธิ ความขยันอดทด การคิดนอกกรอบ และการทำงานให้สำเร็จทันเวลา

**3. ขั้นตอนการดำเนินงาน**

**การสร้างองค์ความรู้**

 - ศึกษาพันธุ์ไม้ วิธีการปลูกและดูแลรักษาพันธุ์ไม้

 - ทำความเข้าใจหลักการจัดสวนถาดแบบชื้น การใช้งานวัสดุอุปกรณ์ต่าง ๆ การออกแบบแบบแปลนและการเขียนแบบแปลนจัดสวนถาด โดยใช้โปรแกรม Garden planer 3

 **การออกแบบและประยุกต์ใช้**

- ใช้โปรแกรม Garden planer 3 และฝึกเขียนแบบแปลนด้วยตนเอง จนสามารถจดจำการวางตำแหน่งพันธุ์ไม้ได้ดี

- นำแบบแปลนที่ได้จากโปรแกรม กับที่ตนเองวาดด้วยมือมาเปรียบเทียบเพื่อปรับปรุงรูปแบบงานให้มีความลุ่มลึก มีมุมมองใหม่ๆ อยู่เสมอ รวมถึงการจดจำชื่อพันธุ์ไม้ และการวางตำแหน่งพันธุ์ไม้

- ศึกษาหาความรู้เพิ่มเติมจากอินเตอร์เน็ต และเข้าร่วมการแข่งขันในระดับต่าง ๆ เพื่อเก็บเกี่ยวประสบการณ์และพัฒนางานอย่างต่อเนื่อง

**4. ผลการดำเนินงาน/ประโยชน์ที่ได้รับ**

การจัดสวนถาดสามารถช่วยฝึกสมาธิ ทักษะกระบวนการคิด การแก้ปัญหา ฝึกความคิดสร้างสรรค์ การออกแบบ การปฏิบัติงานอย่างเป็นระบบ ช่วยกระตุ้นให้เกิดความรักในธรรมชาติและงานศิลปะ ทำให้ผู้จัดสวนถาดมีจิตใจละเมียดละไม อ่อนโยน สามารถสร้างจินตนาการ และองค์ความรู้ใหม่ๆ ได้เสมอ อีกทั้งยังเกิดคุณลักษณะอันพึงประสงค์ในด้านของการ มีวินัย ใฝ่เรียนรู้ มุ่งมั่นการทำงาน และใช้เทคโนโลยีมาประยุกต์ใช้ในการฝึกฝนทักษะการจัดสวนถาดของตนเอง ซึ่งสามารถนำไปปรับใช้ในการเรียนในวิชาอื่น ๆ ได้เป็นอย่างดี

**5. ปัจจัยความสำเร็จ**

 การมีสมาธิและความรักในงานที่ทำ หมั่นฝึกซ้อมกับคุณครูผู้สอนอย่างสม่ำเสมอ หาประสบการณ์ในมุมมองใหม่ๆ จากอินเตอร์เน็ต หมั่นเรียนรู้และพัฒนาทักษะอย่างต่อเนื่อง พร้อมทั้งตั้งเป้าหมายในการประยุกต์ใช้ความรู้การจัดสวนถาดแบบชื้นในการประกอบอาชีพในอนาคต ทำให้สามารถสร้างสรรค์ผลงานจนได้รับการยอมรับในระดับชาติ

**6. บทเรียนที่ได้รับ**

 การจัดสวนถาดแบบชื้น ต้องมีใจรักในธรรมชาติและงานศิลปะ มีสมาธิ มีความขยันหมั่นเพียรในการฝึกซ้อม หมั่นหาความรู้และเพิ่มพูนประสบการณ์อยู่เสมอ รู้จักการบริหารจัดการเวลาให้สามารถทำงานเสร็จทันกำหนด ตลอดจนการฝึกคิดนอกกรอบ ใช้เทคโนโลยีมาช่วยในการฝึกทักษะการออกแบบแบบแปลนการจัดสวนถาด รู้จักประยุกต์ใช้ธรรมชาติและสิ่งใกล้ตัวมาจำลองเป็นโลกสีเขียวใบเล็กในแบบฉบับของตนเอง ซึ่งให้ความรู้สึกชุ่มชื่นและมีชีวิตมากกว่าการเก็บความทรงจำในรูปแบบของภาพถ่าย

**7. การเผยแพร่ การยอมรับ**

นำทักษะความรู้ ประสบการณ์ การแก้ปัญหาเฉพาะหน้า ตลอดจนเทคนิควิธีการต่าง ๆ เผยแพร่แก่เพื่อน พี่ๆ และน้อง ในชุมนุมการจัดสวนถาดแบบชื้น ตลอดจนครูอาจารย์และผู้ที่สนใจ อีกทั้งเผยแพร่ผ่านสื่อสังคมออนไลน์และเว็บไซต์ของโรงเรียน